钦定古今图书集成/理学汇编/经籍典/第140卷 > 《汉韩婴诗外传四》 > 《抑二》
## 钦定古今图书集成/理学汇编/经籍典/第140卷 > 《汉韩婴诗外传四》 > 《抑二》

齐景公遣晏子南使楚，楚王闻之，谓左右曰：“齐遣晏
子使寡人之国，几至矣。”左右曰：“晏子天下之辩士也，
与之议国家之务，则不如也；与之论往古之迹，则不
如也。王独可以与晏子坐？”使有司束人过王，王问之，
使言齐人善盗，故束之，是宜可以困之。王曰：“善。”晏子
至，即与之坐，图国之急务，辩当世之得失，再举再穷，
王默然无以续语。居有间，束徒以过之，王曰：“何为者
也？”有司对曰：“是齐人，善盗。”束而诣吏，王欣然大笑曰：
“齐乃冠带之国，辩士之化，固善盗乎？”晏子曰：“然，固取
之。王不见夫江南之树乎？名橘，树之江北，则化为枳。
何则？地土使然尔。夫子处齐之时，冠带而立，俨有伯
夷之廉，今居楚而善盗，意土地之化”使然尔，王又何
怪乎？《诗》曰：“无言不雠，无德不报。”

吴延陵季子游于齐，见遗金，呼牧者取之。牧者曰：“子
居之高，视之下，貌之君子而言之野也。吾有君不君，
有友不友，当暑衣裘。君疑取金者乎？”延陵子知其为
贤者，请问姓字。牧者曰：“子乃皮相之士也，何足语姓
字哉？”遂去。延陵季子立而望之，不见，乃止。孔子曰：“非
礼勿视，非礼勿听。”〈诗阙〉

颜渊问于孔子曰：“渊愿贫如富，贱如贵，无勇而威，与
士交通，终身无患难，亦且可乎？”孔子曰：“善哉回也！夫
贫而如富，其知足而无欲也。贱而如贵，其让而有礼
也。无勇而威，其恭敬而不失于人也。终身无患难，其
择言而出之也。若回者其至乎！虽上古圣人，亦如此
而已。”〈诗阙〉

齐景公出田，十有七日而不反，晏子乘而往，比至，衣
冠不正。景公见而怪之，曰：“夫子何遽乎？得无有急乎？”
晏子对曰：“然。有急，国人皆以君为恶，民好禽。臣闻之，
鱼鳖厌深渊而就干浅，故得于钓纲；禽兽厌深山而
下于都泽，故得于田猎。今君出田，十有七日而不反，
不亦过乎？”景公曰：“不然。为宾客莫应待邪？则行人子
牛在；为宗庙而不血食邪？则祝人太宰在；为狱不中
邪？则大理子几在？为国家有馀不足邪？则巫贤在？寡
人有四子，犹有四肢也，而得代焉，亦何患焉？”晏子曰：
“然。人心有四肢，而得代焉则善矣。令四肢无心，十有
七日不死乎？”景公曰：“善哉言！”遂援晏子之手，与骖乘
而归。若晏子者，可谓善谏者矣。〈诗阙〉楚庄王将兴师伐晋，告士大夫曰：“敢谏者死无赦。”孙
叔敖曰：“臣闻畏鞭棰之严，而不敢谏其父，非孝子也；
惧斧钺之诛，而不敢谏其君，非忠臣也。”于是遂进谏
曰：“臣园中有榆，其上有蝉，蝉方奋翼悲鸣，欲饮清露，
不知螳螂之在后，曲其颈欲攫而食之也。螳螂方欲
食蝉，而不知黄雀在后，举其颈欲啄而食之也。黄雀”
方欲食螳螂，不知童子挟弹丸在下，迎而欲弹之；童
子方欲弹黄雀，不知前有深坑后有窟也。此皆言前
之利而不顾后害者也。非独昆虫众庶若此也，人主
亦然。君亦知贪彼之土而乐其士卒，国不怠而楚国
以宁，孙叔敖之力也。〈诗阙按文义亦有阙文〉